ORDE do 23 de febreiro de 2011 pola que se modifica a Orde do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros e se convocan para o ano 2011.
CONSELLERÍA DO MEDIO RURAL — III. OUTRAS DISPOSICIÓNS — 28/02/2011

Con data do 7 de xaneiro de 2011 publicouse no Diario Oficial de Galicia a orde da Consellería do Medio Rural do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros e se convocan para o ano 2011.
Esta orde ten como marco o Real decreto 244/2009, do 27 de febreiro, para a aplicación do programa de apoio ao sector vitivinícola español, que desenvolve as distintas liñas de axuda ao dito sector que se recolleron na nova regulación europea da organización común do mercado vitivinícola aprobada no ano 2008.
O citado real decreto está, desde hai varios meses, en trámite de modificación, para recoller algunha novidade que se produciu na normativa europea e para adaptar o seu contido tras a experiencia logo de dous anos de aplicación. Dado que as previsións iniciais do Ministerio de Medio Ambiente e Medio Rural e Mariño (MARM) eran de que as modificacións estarían aprobadas para que foran aplicables para a convocatoria de 2011, a Orde do 30 de decembro desta consellería xa recolleu eses cambios.
Porén, con posterioridade á súa publicación o MARM comunicou que a tramitación da modificación do dito real decreto está a sufrir atrasos que van obrigar a que determinados cambios que estaban previstos realizar na regulación das axudas non poidan ser aplicables na convocatoria deste ano 2011. O cambio máis relevante é que as accións subvencionables van ter que ser realizadas no período que vai desde o 1 de agosto de 2011 ao 31 de xullo de 2012, fronte ao período, inicialmente previsto, que vai desde o 1 de xullo de 2011 ao 30 de xuño de 2012. Este cambio afecta tamén outras datas que se sinalan para as distinta fases de tramitación dos expedientes.
Por iso, e ante a proximidade da finalización do prazo de presentación de solicitudes, cómpre facer unha serie de modificacións puntuais na dita Orde do 30 de decembro de 2010 e ampliar o prazo de presentación de solicitudes.
En consecuencia, de acordo co disposto no artigo 30º.I.3 do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo único.-Modificación da Orde do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros e se convocan para o ano 2011.
A Orde do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros, e se convocan para o ano 2011, modifícase nos seguintes termos:
Un.-Modifícase o número 2 do artigo 6º, que queda redactada do seguinte xeito:
«2. As accións distribuiranse en períodos de 12 meses que comezarán o 1 de agosto».
Dous.-Modifícase o número 1 do artigo 7º, que queda redactado do seguinte xeito:
«1. Os interesados que reúnan as condicións previstas no artigo 4º presentarán as propostas de accións e programas e a documentación correspondente en instancia dirixida ao conselleiro do Medio Rural, de acordo co modelo que figura no anexo I que vai con esta orde, como máis tarde o 31 de marzo de 2011, tal e como se especifica no artigo 19º desta orde».
Tres.-Modifícanse os números 3 e 5 do artigo 8º, que quedan redactados do seguinte xeito:
«3. A comisión de valoración, facendo aplicación dos criterios establecidos no anexo V e das especificacións en relación coa súa avaliación recollidas no anexo V-B, examinará as solicitudes presentadas e emitirá un informe coa valoración, que elevará á Dirección Xeral de Innovación e Industrias Agrarias e Forestais, a cal elaborará unha lista provisional cos programas seleccionados priorizados, que remitirá ao Ministerio de Medio Ambiente e Medio Rural e Mariño antes do 1 de maio de cada ano.
O informe de valoración da comisión deberá conter unha relación dos solicitantes para os cales se propón a axuda e os criterios de valoración seguidos para efectualo.
En caso de empate, darase prioridade aos programas presentados por microempresas e pequenas e medianas empresas, e as marcas comerciais colectivas.
5. Unha vez aprobada pola Conferencia Sectorial a lista definitiva das accións e programas seleccionados e as condicións establecidas para eles, as solicitudes correspondentes á comunidade autónoma serán resoltas polo conselleiro do Medio Rural no prazo máximo de 6 meses contados desde o día seguinte ao da publicación da convocatoria.
Transcorrido o prazo máximo para resolver sen que o interesado recibise comunicación expresa, poderase entender desestimada a súa pretensión por silencio administrativo».
Catro.- Modifícanse os números 3 e 4 do artigo 10º, que quedan redactados do seguinte xeito:
«3. As solicitudes de pagamentos intermedios deberán presentarse antes de que remate o mes civil seguinte a aquel no que expire cada período de catro meses, a partir do 1 de agosto.
Os pagamentos intermedios e o pagamento do anticipo previsto no artigo 10º non poderán superar no seu conxunto o 80 % do total da contribución comunitaria.
4. Unha vez finalizadas as accións de cada anualidade, antes de que remate o mes seguinte, o beneficiario solicitará o pagamento da axuda e presentará, preferentemente nos servizos centrais ou nas delegacións provinciais da Consellería do Medio Rural, sempre destinada á Dirección Xeral de Innovación e Industrias Agrarias e Forestais, en Santiago de Compostela, a seguinte documentación:
a) Un informe resumo das actuacións desagregadas en actividades co correspondente importe orzamentario e o custo final de cada unha delas, e unha avaliación dos resultados obtidos que poden verificarse na data do informe.
b) Copias das facturas dos pagamentos realizados. No caso de accións cuxa execución se subcontrate a provedores de servizos, deberase achegar a factura do provedor final e a proba do pagamento efectivo.
c) Extracto bancario da conta mencionada no número 2 deste artigo no que se poida comprobar a realización dos pagamentos xustificados mediante as facturas citadas na letra b) deste punto».
Cinco.-Modifícase o número 2 do artigo 14º, que queda redactado do seguinte xeito:
«2. O plan xeral de control será executado anualmente sobre a base dunha análise de riscos que incluirá, polo menos, o 20% dos programas finalizados no ano anterior e terá por obxecto comprobar:
a) A exactitude da información facilitada coa solicitude de pagamento.
b) A realidade e regularidade das facturas presentadas como xustificantes dos gastos.
c) A exactitude do extracto bancario.
d) Que non se perciben axudas previstas no artigo 20º letra c), inciso iii), do Regulamento (CE) nº 1698/2005, ou do artigo 2º número 3 do Regulamento (CE) nº 3/2008».
Seis.-O artigo 19º queda redactado do seguinte xeito:
«Artigo 19º.-Prazo de presentación de solicitudes.
O prazo de presentación de solicitudes para esta convocatoria rematará o día 31 de marzo de 2011 (incluído)».
Sete.-O artigo 20º queda redactado do seguinte xeito:
«Artigo 20º.-Gastos atendibles na convocatoria de 2011.
Para a convocatoria de 2011 serán atendibles os gastos realizados entre 1 de agosto de 2011 e 31 de xullo de 2012».
Oito.-Os anexos I e II modifícanse no relativo ao período no que son subvencionables as accións, quedando como se recolle nos anexos I e II, respectivamente desta orde.
Disposición adicional
Única.-Aqueles interesados que presentaron solicitudes ao abeiro da Orde do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros, e se convocan para o ano 2011, que non se axusten ao establecido nesta orde, deberan presentar, antes da finalización do novo prazo de presentación de solicitudes, unha modificación da solicitude inicial para adaptar o seu contido ao recollido nesta orde.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de febreiro de 2011.
Samuel Jesús Juárez Casado
Conselleiro do Medio Rural
Ver referencia pdf "04000D011P050.PDF"
Ver referencia pdf "04000D012P055.PDF"